**ИЗПОЛЗВАНЕ на информационнИ И КОМУНИКАЦИОННИ ТЕХНОЛОГИИ**

**в домакинствата И ОТ ЛИЦАТА в област Сливен**

**през 2022 година**

Резултатите от проведеното изследване за използването на информационни и комуникационни технологии в домакинствата и от лицата в област Сливен през 2022 г. показват, че 67.8% от домакинствата имат достъп до интернет в домовете си при средно за страната 87.3%.

Намаление има в регулярното използване на интернет от лицата, като в сравнение с предходната година в областта е регистрирано понижение от 12.4 проценти пункта в дела на лицата, които се възползват от удобствата на глобалната мрежа всеки ден или поне веднъж седмично. През 2022 г. 61.0% от лицата в област Сливен на възраст 16 - 74 навършени години използват редовно интернет.

Мъжете са по-активни при редовното използване на интернет в сравнение с жените - съответно 64.7 и 57.0%.

Има известни различия при редовно използващите интернет по образование. От лицата с висше образование 98.0% използват редовно интернет, от лицата със средно образование - 81.1%, а от лицата с основно или по-ниско образование - 25.1%.

Относителният дял на лицата, използващи през последните 12 месеца услугите на електронното правителство, е 15.5% за областта, при 26.4% средно за страната.

**Методологични бележки**

Изследването за използване на информационни и комуникационни технологии (ИКТ) в домакинствата и от лицата е част от Европейската статистическа програма и се провежда ежегодно в България съгласно Регламент за изпълнение (ЕС) 2021/1013 на Европейската комисия. Изследването се финансира съвместно от НСИ и Европейската комисия съгласно подписано споразумение между двете институции. Основната му цел е получаване на надеждни сравними данни, които да отразяват разпространението и използването на ИКТ на национално и европейско ниво.

Обект на изследването са домакинствата и лицата в домакинствата. Единица на наблюдение са всички обикновени домакинства и лицата в тях на възраст от 16 до 74 навършени години. През периода април - юни 2022 г. в област Сливен са анкетирани 122 домакинства, избрани на случаен принцип, и 285 лица в тези домакинства на възраст от 16 до 74 години. Методът на анкетиране е персонално интервю, проведено от анкетьор, служител на НСИ. Анкетната карта за 2022 г. съдържа няколко модула, които събират информация за наличие и използване на интернет от домакинствата и лицата, електронно правителство, електронна търговия, интернет на нещата и ИКТ и околната среда, както и въпроси, свързани със социално-демографските характеристики на домакинствата и лицата. По време на изследването са събрани данни за три времеви интервала: към момента на интервюто; за последните три месеца преди интервюто и за последните 12 месеца преди интервюто.

Повече информация и данни от изследванията за използването на информационни и комуникационни технологии в домакинствата и от лицата, както и анкетна карта за изследването през 2022 г., могат да се намерят на сайта на НСИ (<http://www.nsi.bg/bg/node/2805>) и в Информационна система ИНФОСТАТ (<https://infostat.nsi.bg/infostat/pages/module.jsf?x_2=240>).